Pakuotės lapelis: informacija vartotojui

VIDURIŲ LAŠAI VALENTIS geriamieji lašai (tirpalas)

valerijonų tinktūra, karčiųjų kiečių žolės tinktūra, pipirmėčių lapų tinktūra, standartizuota šunvyšnių lapų tinktūra

Tradicinis augalinis vaistinis preparatas

Atidžiai perskaitykite visą šį lapelį, prieš pradėdami vartoti šį vaistą, nes jame pateikiama Jums svarbi informacija.
Visada vartokite šį vaistą tiksliai kaip aprašyta šiame lapelyje arba kaip nurodė gydytojas arba vaistininkas.
· Neišmeskite šio lapelio, nes vėl gali prireikti jį perskaityti.
· Jeigu norite sužinoti daugiau arba pasitarti, kreipkitės į vaistininką.
· Jeigu pasireiškė šalutinis poveikis (net jeigu jis šiame lapelyje nenurodytas), kreipkitės į gydytoją arba vaistininką. Žr. 4 skyrių.
· Jeigu per 7 dienas Jūsų savijauta nepagerėjo arba net pablogėjo, kreipkitės į gydytoją.


Apie ką rašoma šiame lapelyje?

1.	Kas yra VIDURIŲ LAŠAI VALENTIS ir kam jie vartojami
2.	Kas žinotina prieš vartojant VIDURIŲ LAŠUS VALENTIS
3.	Kaip vartoti VIDURIŲ LAŠUS VALENTIS
4.	Galimas šalutinis poveikis
5.	Kaip laikyti VIDURIŲ LAŠUS VALENTIS
6.	Pakuotės turinys ir kita informacija


1.	Kas yra VIDURIŲ LAŠAI VALENTIS ir kam jie vartojami

Tradicinis augalinis vaistinis preparatas, kurio indikacijos pagrįstos tik ilgalaikiu vartojimu, skirtas apetitui bei virškinamojo trakto veiklai gerinti, žarnyno ir tulžies takų spazmams, vidurių pūtimui mažinti.

Jeigu per 7 dienas Jūsų savijauta nepagerėjo arba net pablogėjo, kreipkitės į gydytoją.


2.	Kas žinotina prieš vartojant VIDURIŲ LAŠUS VALENTIS

VIDURIŲ LAŠŲ VALENTIS vartoti draudžiama:
1. jei padidėjęs jautrumas bent vienai iš sudedamųjų mišinio dalių,
1. jei padidėjęs akispūdis.

Įspėjimai ir atsargumo priemonės
Pasitarkite su gydytoju arba vaistininku, prieš pradėdami vartoti VIDURIŲ LAŠUS VALENTIS. Jei sutrikęs virškinamojo trakto ar tulžies takų praeinamumas, šlapinimasis, širdies ritmas, nepakankama kepenų arba inkstų veikla, vaisto vartoti nerekomenduojama.

Vaikams
Vaisto nerekomenduojama vartoti jaunesniems nei 18 metų vaikams ir paaugliams, nes nėra atlikta atitinkamų saugumo tyrimų.

Kiti vaistai ir VIDURIŲ LAŠAI VALENTIS
Jeigu vartojate arba neseniai vartojote kitų vaistų arba dėl to nesate tikri, apie tai pasakykite gydytojui arba vaistininkui.

Vartojant kartu su amantadinu, chinidinu, tricikliais antidepresantais, neuroleptikais, anticholinerginis poveikis didesnis. Metoklopramidas mažina šunvyšnės alkaloidų poveikį virškinamajam traktui.

Nėštumas ir žindymo laikotarpis
Jeigu esate nėščia, žindote kūdikį, manote, kad galbūt esate nėščia, arba planuojate pastoti, tai prieš vartodama šį vaistą pasitarkite su gydytoju arba vaistininku.
Paskutiniuosius nėštumo mėnesius ir žindymo laikotarpiu vaisto vartoti negalima.

Vairavimas ir mechanizmų valdymas
Vartojant rekomenduojamą dozę, neigiamo vaisto poveikio gebėjimui vairuoti automobilį ir prižiūrėti veikiančius mechanizmus nepastebėta, tačiau nuo didesnės dozės gali sutrikti gebėjimas reaguoti.

VIDURIŲ LAŠŲ VALENTIS sudėtyje yra etanolio
Šio vaisto sudėtyje yra ne mažiau kaip 61,5 % (V/V) etanolio, t.y. 224 mg dozėje. Toks dozėje esantis alkoholio kiekis atitinka 4,4 ml alaus ir 1,83 ml vyno. Mažas alkoholio kiekis, esantis šio vaisto sudėtyje, nesukelia pastebimo poveikio.


3.	Kaip vartoti VIDURIŲ LAŠUS VALENTIS 

Visada vartokite šį vaistą tiksliai kaip aprašyta šiame lapelyje arba kaip nurodė gydytojas arba vaistininkas. Jeigu abejojate, kreipkitės į gydytoją arba vaistininką.

Suaugusiesiems
Gerti po 10 – 20 lašų 2 – 3 kartus per dieną 30 min. prieš valgį. Vartoti ilgiau negu 1 savaitę galima tik pasitarus su gydytoju.

Jeigu kiltų daugiau klausimų dėl šio vaisto vartojimo, kreipkitės į gydytoją arba vaistininką.


4.	Galimas šalutinis poveikis

Šis vaistas, kaip ir visi kiti, gali sukelti šalutinį poveikį, nors jis pasireiškia ne visiems žmonėms.

Gydomoji dozė nepageidaujamo poveikio dažniausiai nesukelia. 
Šalutinio poveikio reiškiniai, kurių dažnis nežinomas (negali būti apskaičiuotas pagal turimus duomenis):
Galimi alerginės ar į ją panašios reakcijos (dilgėlinės, niežėjimo) pavieniai atvejai. Gali džiūti burna, dažniau susitraukinėti širdis, sutrikti šlapinimasis, pablogėti regėjimas.

Pranešimas apie šalutinį poveikį
Jeigu pasireiškė šalutinis poveikis, įskaitant šiame lapelyje nenurodytą, pasakykite gydytojui arba vaistininkui. Pranešimą apie šalutinį poveikį galite pateikti šiais būdais: tiesiogiai užpildant formą internetu Valstybinės vaistų kontrolės tarnybos prie Lietuvos Respublikos sveikatos apsaugos ministerijos Vaistinių preparatų informacinėje sistemoje https://vapris.vvkt.lt/vvkt-web/public/nrv arba užpildant Paciento pranešimo apie įtariamą nepageidaujamą reakciją (ĮNR) formą, kuri skelbiama https://www.vvkt.lt/index.php?4004286486, ir atsiunčiant elektroniniu paštu (adresu NepageidaujamaR@vvkt.lt) arba nemokamu telefonu 8 800 73 568. Pranešdami apie šalutinį poveikį galite mums padėti gauti daugiau informacijos apie šio vaisto saugumą.


5.	Kaip laikyti VIDURIŲ LAŠUS VALENTIS 

Šį vaistą laikykite vaikams nepastebimoje ir nepasiekiamoje vietoje.
Laikyti ne aukštesnėje kaip 25 ºC temperatūroje.
Buteliuką laikyti išorinėje dėžutėje, kad preparatas būtų apsaugotas nuo šviesos.
Buteliuką laikyti sandarų.

Ant buteliuko etiketės ir dėžutės po „Tinka iki“ nurodytam tinkamumo laikui pasibaigus, šio vaisto vartoti negalima. Vaistas tinkamas vartoti iki paskutinės nurodyto mėnesio dienos.

Vaistų negalima išmesti į kanalizaciją arba su buitinėmis atliekomis. Kaip išmesti nereikalingus vaistus, klauskite vaistininko. Šios priemonės padės apsaugoti aplinką.


6.	Pakuotės turinys ir kita informacija

VIDURIŲ LAŠŲ VALENTIS sudėtis

-	Veikliosios medžiagos yra valerijonų tinktūra, karčiųjų kiečių žolės tinktūra, pipirmėčių lapų tinktūra ir standartizuota šunvyšnių lapų tinktūra.
1 ml tirpalo yra 0,4 ml Valeriana officinalis L., radix (valerijonų šaknų) tinktūros (1:5, ekstrahentas 70 % (V/V) etanolis), 0,3 ml Artemisia absinthium L., herba (karčiųjų kiečių žolės) tinktūros (1:5, ekstrahentas 70 % (V/V) etanolis), 0,2 ml Mentha x piperita L., folium (pipirmėčių lapų) tinktūros (1:20, ekstrahentas 90 % (V/V) etanolis), 0,1 ml Atropa belladonna L., folium (šunvyšnių lapų) standartizuotos tinktūros (1:10, ekstrahentas 70 % (V/V) etanolis).
-	Pagalbinių medžiagų nėra.


VIDURIŲ LAŠŲ VALENTIS išvaizda ir kiekis pakuotėje:

Gelsvai-žalsvai-rudos spalvos skystis. Laikymo metu gali iškristi nuosėdų.
Kartono dėžutėje yra vienas buteliukas su lašintuvu ir užsukamu polietileniniu dangteliu. Buteliuke yra 25 ml tirpalo.

Registruotojas ir gamintojas:

UAB „Valentis“
Molėtų pl. 11
LT-08409 Vilnius
Tel.: +370 5 2701225
Faksas: +370 5 2701223

Jeigu apie šį vaistą norite sužinoti daugiau, kreipkitės į vietinį registruotojo atstovą:

UAB „Valentis“
Molėtų pl. 11
LT-08409 Vilnius
Tel.: +370 5 2701225
Faksas: +370 5 2701223


Šis pakuotės lapelis paskutinį kartą peržiūrėtas 2022-02-22. 

Išsami informacija apie šį vaistą pateikiama Valstybinės vaistų kontrolės tarnybos prie Lietuvos Respublikos sveikatos apsaugos ministerijos tinklalapyje http://www.vvkt.lt/.

